ddrg/super_eurlex huggingface dataset:
Virallinen lehti nro C 135 , 14/05/1999 s. 0185



KIRJALLINEN KYSYMYS E-3328/98 esittäjä(t): Gerardo Fernández-Albor (PPE) komissiolle (10. marraskuuta 1998) Aihe: EU:n eläketukirahasto Jatkuvat arvailut eläkkeiden tulevaisuudesta ovat saaneet aikaan sen, että muutamat jäsenvaltiot ovat perustaneet julkisen vararahaston eläkkeiden rahoittamiseksi keskipitkällä ja pitkällä tähtäimellä. Kyseinen rahasto otetaan käyttöön silloin, kun sosiaaliturvajärjestelmän maksut ovat riittämättömiä väestön vanhenemisen vuoksi. Rahastosta katetaan mahdolliset tulevat erot eläketulojen ja -maksujen välillä. Katsooko komissio, että sen olisi tutkittava yhteisönlaajuista mallia sellaisen Euroopan unionin yhteisen rahaston perustamiseksi, jossa varmistettaisiin samoin kuin jäsenvaltioiden rahastoissa se, että vältetään missä tahansa jäsenvaltiossa mahdollisesti esiin tulevat siirtymäkauden erot, ja täten tuotaisiin yhteisön solidaarisuus mukaan kaikkien jäsenvaltioiden tulevaisuuden eläkesuunnitelmiin? Komissin jäsenen Pádraig Flynninkomission puolesta antama vastaus (16. joulukuuta 1998) Jäsenvaltiot voivat sosiaaliturva-alalla vapaasti päättää politiikastaan sosiaaliturvajärjestelmien järjestämisen ja toiminnan suhteen. Niiden on kuitenkin noudatettava naisten ja miesten tasa-arvoisesta kohtelusta sekä siirtotyöläisten sosiaaliturvasta annettua yhteisön lainsäädäntöä. Jäsenvaltiot voivat näin ollen halutessaan sopia julkisen vararahaston perustamisesta eläkkeiden rahoittamiseksi keskipitkällä ja pitkällä aikavälillä. Komissio ei aio edistää ajatusta koko yhteisön laajuisen rahaston perustamisesta.
Virallinen lehti nro C 135 , 14/05/1999 s. 0037



KIRJALLINEN KYSYMYS P-2266/98 esittäjä(t): Elly Plooij-van Gorsel (ELDR) komissiolle (13. heinäkuuta 1998) Aihe: Kierrätykseen tarkoitettujen tekstiilijätteiden vientikielto Asetuksen (ETY) 259/93(1) perusteella yrityksiä kielletään viemästä vaarallisia jätteitä maihin, jotka eivät ole OECD:n jäseniä. Vuonna 1996 asetuksen soveltamisalaa laajennettiin koskemaan myös kierrätykseen tarkoitettujen jätteiden vientiä. Käytetyt tekstiilit ovat eräs esimerkki tuotteista, joiden vienti on nyt kiellettyä. Tämä aiheuttaa suuria ongelmia yrityksille, jotka vievät tekstiilejä uudelleenkäyttö- tai kierrätystarkoitusta varten. Mikä on se täsmällinen syy, jonka vuoksi komissio katsoo käytettyjen tekstiilien olevan jätettä? Onko komissio tietoinen talous- ja sosiaalikomitean lausunnosta (10/95), jossa arvostellaan kierrätykseen tarkoitettujen tuotteiden viennin täydellistä kieltoa, koska kierrätys on taloudellisesti ja ekologisesti merkityksellistä? Miten tämä kielto vaikuttaa työllisyyteen Euroopan unionissa ja sen ulkopuolella? Komission jäsenen Ritt Bjerregaardinkomission puolesta antama vastaus (7. lokakuuta 1998) Syyt siihen, miksi käytettyjä tekstiilejä pidetään jätteenä, selostetaan komission vastauksessa parlamentin jäsen Oomen-Ruijtenin kirjalliseen kysymykseen E-107/98(2). Komission muutetussa ehdotuksessa neuvoston asetukseksi tiettyjen jätteiden siirtoihin tiettyihin muihin kuin OECD-maihin sovellettavista yhteisistä säännöistä ja menettelyistä(3) otetaan varovaisuusperiaatteen mukaisesti käyttöön valvontamenettely (ilmoitettu ennakkosuostumus) vaarattoman jätteen viennin osalta. Ehdotuksessa kielletään vaarattoman hyödynnettävän jätteen vienti sellaisiin OECD:n ulkopuolisiin maihin, jotka ovat ilmoittaneet haluttomuutensa vastaanottaa tämänkaltaisia tuotteita. Komissio on tietoinen talous- ja sosiaalikomitean lausunnosta, johon parlamentin jäsen viittaa, samoin kuin asiaan liittyvistä taloudellisista ja ekologisista näkökohdista. Juuri näistä syistä komissio on ehdottanut valvontamenettelyä eikä täydellistä kieltoa, jonka suurimmat vaikutukset kohdistuisivat eräisiin maailman köyhimmistä ja taloudeltaan haavoittuvimmista valtioista. Komissio ei kuitenkaan ole tutkinut asian työllisyysvaikutuksia. (1) EYVL L 30, 6.2.1993, s. 1. (2) EYVL C 310, 9.10.1998, s. 22. (3) KOM(94) 678 lopullinen.
KIRJALLINEN KYSYMYS E-2687/98

esittäjä(t): Ursula Schleicher (PPE) komissiolle

(1. syyskuuta 1998)

Aihe: Puhdistamattomien jätevesien laskeminen Lissabonissa

Tietääkö komissio, että Portugalin lehdistössä esitettyjen tietojen mukaan monet Lissabonin satamahallintoalueen vasta kunnostetuista ravintoloista laskevat jätevetensä ilman mitään käsittelyä yleisen kunnallisen jätevesiverkon ohi suoraan Tejoon? Mihin toimiin komissio aikoo ryhtyä estääkseen tämän Tejon suun jatkuvan likaamisen?

Komission jäsenen Ritt Bjerregaardinkomission puolesta antama vastaus

(5. lokakuuta 1998)

Yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY(1), sellaisena kuin se on muutettuna 27. helmikuuta 1998 annetulla komission direktiivillä 98/15/EY(2), 3, 4 ja 5 artiklan mukaisesti jäsenvaltioiden on huolehdittava siitä, että taajamien kaikki jätevedet johdetaan viemärijärjestelmää pitkin käsiteltäviksi puhdistuslaitoksiin ennen niiden päästämistä vesistöön. Tämän toteuttamiselle asetettu määräaika on 31. joulukuuta 1998 taajamille, joiden asukasvastineluku on suurempi kuin 10 000 (asukasvastineluku on mittayksikkö, joka vastaa yhden henkilön päivässä tuottamaa keskimääräistä orgaanista biologisesti hajoavaa kuormitusta) ja joiden yhdyskuntajätevedet johdetaan vesistöihin, jotka jäsenvaltiot ovat määritelleet haavoittumiselle alttiiksi alueiksi. Määräaika on vastaavasti 31. joulukuuta 2000 taajamille, joiden asukasvastineluku on suurempi kuin 15 000 ja joiden yhdyskuntajätevedet johdetaan vesistöihin, joita ei ole määritelty haavoittumiselle alttiiksi alueiksi, ja 31. joulukuuta 2005 tätä pienemmille taajamille.

Komissio tarkastaa parhaillaan niitä arviointiperusteita, joita jäsenvaltioissa ja myös Portugalissa käytetään vedenlaadun kannalta haavoittuvien alueiden määrittämiseen. Tässä yhteydessä komissio varmistaa erityisesti, että Tejo-joen suisto on luokiteltu oikein, sillä Portugalin viranomaiset eivät ole määritelleet sitä haavoittumiselle alttiiksi alueeksi.

Komissiolle ei ole ilmoitettu, että useat Lissabonin ravintolat laskisivat jätevetensä suoraan Tejo-joen suistoon. Komissio tarkastaa aikanaan, että kaikki taajamat, myös Lissabon, noudattavat edellä mainittuja jätevesien keräämistä ja käsittelyä koskevia direktiivin vaatimuksia.

(1) EYVL L 135, 30.5.1991.

(2) EYVL L 67, 7.3.1998.
Virallinen lehti nro C 118 , 29/04/1999 s. 0108



KIRJALLINEN KYSYMYS E-2628/98 esittäjä(t): Frédéric Striby (I-EDN) komissiolle (1. syyskuuta 1998) Aihe: Tiedotuskampanja eurosta Euroopan komissio rahoittaa kampanjoja, joilla pyritään antamaan unionin kansalaisille tietoa eurosta. Mitä kampanjoja on rahoitettu vuodesta 1997 lähtien? Mitä yhdistyksiä on rahoitettu? Millaisia summia on sijoitettu? Miten ne on jaettu? Millä perusteilla nämä kampanjat ja yhdistykset on valittu? Kuka varmistaa niiden seurannan ja valvoo niiden saavutuksia? Millaisia tuloksia niistä on saatu? Miten niitä on arvioitu? Komission jäsenen Marcelino Orejankomission puolesta antama vastaus (10. marraskuuta 1998) Yhteisö todellakin rahoittaa toimia, joiden tarkoituksena on antaa kansalaisille tietoa eurosta, ensisijaisen tiedotustoimen "Euro - Euroopan yhteinen raha" avulla (talousarvion budjettikohta B3-306: Euroopan kansalaisten tiedotusohjelma (Prince)). Kyseinen toimi toteutetaan osana toimielinten välistä yhteistyötä yhdessä parlamentin kanssa. Komissio antoi asiasta tiedonannon neuvostolle ja parlamentille tämän vuoden helmikuussa(1). Kyseisestä budjettikohdasta suoritettaviin menoihin kuuluvat yleissopimuksissa mainittujen euroa koskevien yhteisten tiedotussuunnitelmien rahoitus yhdessä jäsenvaltioiden kanssa, rahoitustuen myöntäminen kansalaisjärjestöille, jotka kehittävät kyseisen toimen tavoitteiden noudattamiseen tähtääviä tiedotusaloitteita, välitön tiedotustoiminta sekä euroa koskevien tiedotusvälineiden ja -palveluiden kehittäminen ja levitys. Koska toimiin osallistuvia yhteistyökumppaneita on erittäin paljon, komissio toimittaa arvoisalle parlamentin jäsenelle ja parlamentin sihteeristölle erikseen täydellisen luettelon yhteistyökumppaneista. Vuoden 1997 menot olivat 30,96 miljoonaa ecua, joista 15,62 miljoonaa ecua käytettiin yleissopimuksiin jäsenvaltioiden kanssa, 9,74 miljoonaa ecua rahoitustukeen ja 5,6 miljoonaa ecua tiedotustoimiin ja television kautta tapahtuviin toimiin sekä välittömään toimintaan. Myöntäessään rahoitustukea komissio tutkii kaikki sille toimitetut kumppanuusehdotukset. Parlamentin lähettämä tarkkailija kutsutaan säännöllisesti tähän työhön. Toimen toteuttaminen edellyttää parlamentin ja komission edustajista koostuvan neuvoa-antavan työryhmän hyväksyntää ja velvoittaa antamaan määräajoin kertomuksen toimen toteuttamisen edistymisestä. Tilintarkastustuomioistuin tutkii toimia säännöllisesti, ja niihin sovelletaan kaikkia perustamissopimusten ja varainhoitoasetuksen säännöksiä sekä sisäisen että ulkoisen valvonnan alalla. Komissio yhteensovittaa ja arvioi säännöllisesti kyseistä toimintaa. Euroa koskevan tiedottamisen kehittymistä ja vaikutusta yleisöön voidaan myös mitata määräajoin tehtävien mielipidekyselyjen ja selvitysten avulla. (1) KOM(98) 39 lopullinen.
Virallinen lehti nro C 118 , 29/04/1999 s. 0144



KIRJALLINEN KYSYMYS E-2796/98 esittäjä(t): Leonie van Bladel (UPE) komissiolle (17. syyskuuta 1998) Aihe: Toimittajien liikkumisen vapaus Kosovossa Kosovon taistelevat osapuolet vaikeuttavat jatkuvasti toimittajien työtä. Eräitä on lyöty, toisia ammuttu. Viranomaiset karkottivat hiljattain erään saksalaisen TV-ryhmän. komission jäsen Bonino vieraili äskettäin Kosovon vapautusarmeijan UCK:n hallitsemalla alueella. Jugoslavialaiset toimittajat eivät voineet raportoida siitä, koska heidän turvallisuuttaan ei voitu taata. Vierailun aikana UCK pidätteli ulkomaisia toimittajia ja kahdelta TV-ryhmältä takavarikoitiin nauhoitukset. Kaksi päivää myöhemmin samalla alueella kidnapattiin Radio Pristinan toimittaja Djuro Slavuj ja hänen autonkuljettajansa Ranko Perinic. Tällä hetkellä heidän olinpaikastaan ei ole tietoa. Duro Slavuj, joka on entinen Radio Dvorin työntekijä Unista Kroatiasta, on itse asunut pakolaisena Kosovossa vuodesta 1995. Onko komissio valmis vaatimaan molemmilta konfliktin osapuolilta, että toimittajien on annettava tehdä työtään esteettä, ja kehittämään välineitä, joilla tätä voidaan valvoa? Onko komissio valmis vaatimaan albaanijohtajilta, että Djuro Slavuj ja hänen autonkuljettajansa Perinic on välittömästi vapautettava tai että heidän maalliset jäännöksensä on toimitettava viipymättä heidän perheenjäsenilleen?
Virallinen lehti nro C 096 , 08/04/1999 s. 0107



KIRJALLINEN KYSYMYS E-2503/98 esittäjä(t): Yvan Blot (NI) neuvostolle (1. syyskuuta 1998) Aihe: Kosovon tilanne ja kulttuuriperinnön suojelu Euroopan parlamentin jäsenet saivat vähän aikaa sitten kirjeen, jossa kerrottiin Kosovon arkkitehtonisen ja kulttuuriperinnön olevan vaarassa tuhoutua, jos Kosovossa syntyy vakava konflikti. Kirjeen kirjoittaja, joka on johtamansa yhdistyksen nimissä kääntynyt myös Unescon pääjohtajan puoleen, on sitä mieltä, että Kosovon ortodoksien ja muslimien monumenteille tulisi myöntää maailmanperinnön asema, koska näin voitaisiin estää tilanteen huononeminen edelleen. 1. Mikä on neuvoston kanta maailmanperinnön aseman myöntämiseen Kosovon monumenteille? 2. Jos neuvosto on tällaisen aseman myöntämisen kannalla, onko se valmis ryhtymään tämän suuntaisiin toimiin Unescon piirissä? Vastaus (3. marraskuuta 1998) 1. Euroopan yhteisön perustamissopimuksen 128 artiklassa määrätään muun muassa, että "Yhteisö ja jäsenvaltiot suosivat yhteistyötä kolmansien maiden sekä kulttuurin alalla toimivaltaisten kansainvälisten järjestöjen [...] kanssa." Kyseisen määräyksen täytäntöönpano edellyttää, että komissio antaa ehdotuksen Euroopan parlamentille ja neuvostolle. Koska parlamentti ja neuvosto eivät ole saaneet komissiolta arvoisan parlamentin jäsenen esittämää kysymystä koskevaa ehdotusta, ne eivät voi virallisesti käsitellä asiaa. 2. Neuvosto on kuitenkin tietoinen Kosovon arkkitehtuuri- ja kulttuuriperintöön kohdistuvasta uhasta. Euroopan unioni on useaan otteeseen käsitellyt kysymystä kulttuurillisesti ja/tai uskonnollisesti arvokkaiden paikkojen ja muistomerkkien suojelusta Kosovon tulevaa asemaa koskevissa ehdotuksissaan erityisesti yhteydenpitoryhmässä. Neuvosto toivoo, että kyseiset toimet vaikuttavat myönteisesti nykyisen kriisin ratkaisuun ja Kosovon arkkitehtuuri- ja kulttuuriperinnön suojeluun.
Virallinen lehti nro C 118 , 29/04/1999 s. 0095



KIRJALLINEN KYSYMYS E-2556/98 esittäjä(t): Johanna Maij-Weggen (PPE) komissiolle (1. syyskuuta 1998) Aihe: Länsi-Papuan, nykyisen Indonesian maakunnan Irian Jayan, kiristynyt tilanne Onko komissio tietoinen Irian Jayan (Indonesia) kiristyneestä tilanteesta ja erityisesti siitä, että indonesialaiset sotilaat ovat Biakissa ja Sorongissa 1. heinäkuuta 1998 jälkeen surmanneet seitsemän ihmistä ja että kymmeniä ihmisiä on joutunut paikallisiin sairaaloihin vaikeasti loukkaantuneina, koska he ovat osoittaneet mieltään alueensa autonomian lisäämisen ja suuremman itsenäisyyden puolesta? Onko komissio valmis pyytämään Indonesian hallitukselta selvitystä näistä väkivaltaisuuksista ja tiedottamaan siitä Euroopan parlamentille? Komission jäsenen Manuel Maríninkomission puolesta antama vastaus (23. syyskuuta 1998) Komissio on Indonesian-edustustonsa toimittamien kertomusten johdosta hyvin tietoinen Irian Jayassa esiintyneistä levottomuuksista, jotka ovat johtaneet traagisiin ihmishenkien menetyksiin ja useisiin loukkaantumisiin. Komissio jatkaa toimivaltansa rajoissa ihmisoikeuksien esille ottamista Indonesian hallituksen kanssa sekä kahdenvälisissä että kansainvälisissä yhteyksissä. Tämän lisäksi komissio päätti äskettäin tukea Yhdistyneen kuningaskunnan kanssa Jakartassa tämän vuoden lokakuun lopussa järjestettävää ihmisoikeuksia käsittelevää seminaaria.
Virallinen lehti nro C 096 , 08/04/1999 s. 0057



KIRJALLINEN KYSYMYS E-2221/98 esittäjä(t): Jesús Cabezón Alonso (PSE) komissiolle (16. heinäkuuta 1998) Aihe: Espanjan esittämä työllisyyssuunnitelma Komissio on tarkastellut Espanjan esittämää toimintaohjelmaa työllisyyden puolesta. Mikä on komission kannalta suunnitelman merkittävin työllistämisinnovaatio, työssäkäyvän väestön osuuden lisääminen vai Espanjan nykyisten työttömyyslukujen vähentäminen? Komission jäsenen Pádraig Flynninkomission puolesta antama vastaus (1. lokakuuta 1998) Tiedonannossaan Cardiffin Eurooppa-neuvostolle(1) komissio tarkasteli alustavasti työllisyyttä koskevia kansallisia toimintasuunnitelmia ja niiden soveltuvuutta ohjelma-asiakirjaksi toteutettaessa vuoden 1998 työllisyyden suuntaviivoihin(2) perustuvaa strategiaa. Komissio totesi kyseisessä tiedonannossa, että Ranskan ja Espanjan suunnitelmat "pääsevät lähimmäksi sitä avoimuutta ja selkeyttä, jota vaaditaan ohjelman tunnistamisessa, ponnistelujen mittaamisessa, voimavarojen selvittämisessä ja tärkeysjärjestyksen määrittämisessä. Tämä koskee erityisesti EU:n laajuisia toiminnallisia tavoitteita." Lisäksi komissio katsoi, että "Luxemburgin, Irlannin, Suomen, Belgian ja Yhdistyneen kuningaskunnan suunnitelmat ovat yleisluonteisempia, mutta myös niistä näkyy selkeä pyrkimys tarkkuuteen". Toteutettuja kansallisia strategioita tarkastellaan yksityiskohtaisemmin yhteiskertomuksessa, joka annetaan Eurooppa-neuvostolle sen joulukuisessa Wienin kokouksessa. Komissio ja jäsenvaltiot tarkastelevat tässä kertomuksessa perinpohjaisesti kunkin suunnitelman sisältöä ja suunnitelmissa esitettyjen sitoumusten konkreettista toteuttamista. Espanjan toimintasuunnitelmasta ja sen sisältämistä innovaatiotoimenpiteistä voidaan siis laatia tarkempi ja perusteellisempi lausunto Wienissä joulukuussa pidettävän Eurooppa-neuvoston kokouksen jälkeen. (1) KOM(98) 316 lopullinen. (2) Neuvoston päätöslauselma, annettu 15 päivänä joulukuuta 1997 - EYVL C 30, 28.1.1998.
KIRJALLINEN KYSYMYS E-2415/98

esittäjä(t): Katerina Daskalaki (UPE) komissiolle

(27. heinäkuuta 1998)

Aihe: Turkkia koskevan asiakirjan vuotaminen julkisuuteen

Lehdistöön oli vuotanut heinäkuun 9. päivänä komission siihenastisen Ankaran-edustuston päällikön kertomus, jonka sisältö - jonka todenperäisyyttä ei ole kiistetty - herättää monia kysymyksiä siitä, millaisen politiikan harjoittamista komissiolta vaaditaan, ja sen objektiivisuudesta tässä asiassa. Mainitussa selonteossa nyt Budapestin edustuston päällikkönä toimiva Michael Lake aliarvioi ja puolustelee Turkin hyökkäävää suhtautumista EU:n jäsenvaltioon Kreikkaan, jättää tarkoituksella mainitsematta ihmisoikeuksien loukkaukset Turkissa, yrittää suostutella komission jättämään Kyproksen kysymyksen vähälle huomiolle, syyttää Euroopan parlamenttia ja ylpeilee sillä, että on osallistunut Turkin presidentin Demirelin lukeman puheen kirjoittamiseen.

Komissiolta kysytään, mitä sillä on sanottavana tästä kaikesta (sen jo tunnetun tiedon lisäksi, että asiakirja pääsi vuotamaan) ja miten se aikoo suhtautua tähän virkamiehensä liioiteltuun ja yksipuoliseen intoon?

Komission jäsenen Hans van den Broekinkomission puolesta antama vastaus

(11. syyskuuta 1998)

Ei ole mitenkään poikkeuksellista, että tehtävänsä jättävä edustuston päällikkö ilmaisee kautensa päätteeksi henkilökohtaisia näkemyksiään epävirallisessa raportissa.

Michael Laken laatima raportti on esimerkki tällaisesta epävirallisesta kannanotosta, eikä sen sisällön näin ollen tarvitsekaan kaikilta osin olla yhteisön kannan mukainen.

Nämä raportissa käsiteltyjä asioita koskevat kannat ovat hyvin tiedossa, eivätkä anna aihetta lisäselityksiin.

Asiassa vastuullinen komission jäsen otti jonkin aikaa sitten yhteyttä Kreikan ulkoministeri Pangalosiin varmistaakseen, että raportin luonteesta ei syntyisi väärinkäsityksiä.
Virallinen lehti nro C 096 , 08/04/1999 s. 0156



KIRJALLINEN KYSYMYS E-2995/98 esittäjä(t): Roberto Mezzaroma (PPE) komissiolle (8. lokakuuta 1998) Aihe: Edustusta asevoimissa koskeva lakiuudistus Italiassa Italian parlamentin puolustuspolitiikkaa käsittelevä valiokunta hyväksyi 21. heinäkuuta 1998 lakiehdotuksen edustuksesta asevoimissa. Lain sisällöstä käy ilmi, että ei ole olemassa poliittista tahtoa toteuttaa edustusta koskevaa innovatiivista uudistusta asevoimien olosuhteiden parantamiseksi. Lakiin on suhtauduttu täysin välinpitämättömästi, eikä sitä ole arvioitu kriittisesti, mikä on osoitus vakavasta ja vaarallisesta pyrkimyksestä estää asevoimien henkilöstöä vaikuttamasta kyseisen lain sisältöön. Euroopan maiden asevoimissa on jo useita vuosia sovellettu lakia, joka suojelee laajalti ja kattavasti asevoimiin kuuluvien perusoikeuksia. Ottaen huomioon, että Euroopan parlamentti hyväksyi vuosina 1985 ja 1997 suositukset asevoimiin kuuluvien todellisen ja tehokkaan edustuksen varmistamisesta, eikö komissio katso, että on tarpeen, ilman että Italian parlamentin itsemääräämisoikeutta loukataan, antaa erityinen suositus, jonka mukaan senaatin hyväksyttävänä olevan uuden lain myötä tämä perustuslaillinen oikeus olisi sisällytettävä luovuttamattomien yhdistymisvapautta koskevien perusoikeuksien suojelemiseen ja että kyseinen laki olisi yhdenmukaistettava muiden Euroopan maiden yhteistä puolustuspolitiikkaa WEU:ssa koskevien vastaavien lakien kanssa? Komission jäsenen Pádraig Flynninkomission puolesta antama vastaus (6. marraskuuta 1998) Yhdistymisvapaus ei kuulu sosiaalipolitiikasta tehdyn sopimuksen 2 artiklan (Amsterdamin sopimuksen 137 artiklan) soveltamisalaan. Puolustusvoimien jäsenten yhdistymisvapauteen liittyvät asiat kuuluvat yksinomaisesti jäsenvaltioiden toimivaltaan.
Virallinen lehti nro C 096 , 08/04/1999 s. 0059



KIRJALLINEN KYSYMYS E-2224/98 esittäjä(t): Kirsi Piha (PPE) neuvostolle (16. heinäkuuta 1998) Aihe: Tiibetin tilanne ja EU:n Tiibet-politiikka Suomessa 19.6.1998 vierailevan Tiibetin poliittisen ja hengellisen johtajan Dalai-laman vierailun yhteydessä esiintyi arvioita EU:n mahdollisuudesta ja aikeista yhtenäistää Tiibet-politiikkaansa. Tämä olisikin toivottavaa, jotta ihmisoikeustilanteeseen Tiibetissä voitaisiin puuttua voimakkaasti ja Kiinan ja Tiibetin välisiin neuvotteluihin myös EU:n suunnalta esiintyisi painostusta. Kysynkin neuvostolta, onko suunnitteilla EU:n Tiibet-politiikan yhtenäistämistä ja jos on niin millaisin suuntaviivoin? Vastaus (22. lokakuuta 1998) Kuten arvoisa parlamentin jäsen tietää, EU:n troikan Pekingin suurlähettiläät tekivät vierailun Tiibetiin 1.-10. toukokuuta 1998. Vierailua koskeva raportti julkaistiin 19. kesäkuuta 1998. Tällä hetkellä neuvosto harkitsee, mitä toimenpiteitä kyseisen vierailun pohjalta voitaisiin toteuttaa. Neuvosto esittää Kiinalle edelleen etnisiä vähemmistöjä, mukaan lukien Tiibetin vähemmistö, koskevia huolenaiheitaan ihmisoikeuksia koskevan kahdenvälisen vuoropuhelun yhteydessä.
Virallinen lehti nro C 096 , 08/04/1999 s. 0051



KIRJALLINEN KYSYMYS E-2176/98 esittäjä(t): Mihail Papayannakis (GUE/NGL) komissiolle (10. heinäkuuta 1998) Aihe: Toisesta yhteisön tukikehyksestä rahoitettavien hankkeiden laatutarkastuksia koskeva kertomus Toisesta yhteisön tukikehyksestä rahoitettavien hankkeiden laaduntarkastuksista laaditussa kertomuksessa esitettyjen johtopäätösten mukaan lähes puolet EU:n yhteisrahoittamista aluekehityshankkeista on teknisesti puutteellisia ja kohteet tulisi korjata tai jopa rakentaa uudelleen, koska ne on tehty joko puutteellisten suunnitelmien pohjalta tai puutteellisista materiaaleista tai rakennelmat eivät täytä hankkeille sopimuksissa asetettuja vaatimuksia. Kertomuksessa mainitaan nimittäin, että toteutetuissa laaduntarkastuksissa kävi ilmi, että noin 50 %:ssa urakoista, joiden kohdalla suoritettiin näytteenottoja, tutkittujen materiaalien laatu ei vastannut teknisiä erityismääräyksiä. Tämä pätee kaikkiin materiaaleihin lukuunottamatta asfalttimateriaaleja, joiden kohdalla suhdeluku nousee noin 70 %:iin. Komissiolta kysytään: Pitääkö edellä mainittu paikkansa ja millä tavoin se aikoo toimia, jotta hallitus ryhtyisi toimiin, jotka velvoittavat näiden hankkeiden urakoitsijat korjauksiin tai uudelleenrakentamiseen sopimusten asettamien velvoitteiden mukaisesti niissä tapauksissa, joissa on todettu näitä velvoitteita rikotun? Komission puheenjohtajan Wulf-Mathiesinkomission puolesta antama täydentävä vastaus (13. lokakuuta 1998) Komissio pyytää kunnianarvoisaa jäsentä tutustumaan vastaukseen, jonka komissio antoi herra Trakatellis esittämään kirjalliseen kysymykseen P-2120/98(1). (1) EYVL C 354, 19.11.1998, s. 131.